Metodický list
1. Cieľ, zameranie aktivity: Pri spracovaní dennej témy: Tuky, cukry, med sa zamerať na vlastnosti oleja a medu – hustota a správanie sa predmetov v kvapalinách prostredníctvom pokusu.
2. Vyučovací predmet: Prírodoveda, 3. ročník, vlastnosti látok – hustota.
3. Pomôcky : Sklenená nádoba, voda, olej, med, korková zátka, kocka z lega, guľôčka z plastelíny.
4. Príprava: Formou prezentácie o porovnávaní hustoty látok. Prečo niektoré predmety na vode alebo vo vode neplávajú? Prečo drevo na vode pláva a kameň nie? 
Častice sú pevne pri sebe – látka má väčšiu hustotu. [image: image1.jpg]



Častice nie sú pevne pri sebe – látka má menšiu hustotu. [image: image2.jpg]



Predmety, ktoré majú menšiu hustotu ako voda, plávajú na hladine. Predmety, ktoré majú väčšiu hustotu ako voda, klesajú na dno. Predmety, ktoré majú podobnú hustotu podobnú hustote vode, v nej plávajú.
5. Postup/Realizácia: Do sklenenej nádoby postupne nalejeme rovnaké množstvo medu, oleja a vody. Pozorujeme, čo sa deje s uvedenými látkami. Olej má menšiu hustotu, preto stúpa hore, voda je strednou vrstvou, med ostáva naspodku, lebo má najväčšiu hustotu. 
Fyzikálna vlastnosť medu hustota (hmotnosť medu na jednotku jeho objemu )mení sa v závislosti na obsahu vody v mede. Približne 1 liter medu váži 1,4 kg .
Postupne položíme do nádoby tri predmety z rôznych materiálov s podobným objemom (veľkosťou).  Predtým so žiakmi uvažujeme o ich hmotnosti a odhadujeme, čo sa s nimi bude diať v kvapalinách. Korok je najľahší, najťažšia je plastelína. Najprv položíme do nádoby korkovú zátku. Tá leží na oleji. Potom vložíme kocku z lega, tá „prenikla“ cez olej, ponorila sa do vody. Nakoniec vložíme guľôčku z plastelíny, tá klesla na dno nádoby, kde je med.
6. Zhrnutie: Žiaci majú veľmi radi pokusy na prírodovede. Naša pracovná učebnica ich poskytuje veľa. Na vyučovacích hodinách realizujeme všetky, niektoré žiaci skúšajú aj doma. Vždy ich teší, keď sa vydarí, keď sa ich odhad stotožňuje so skutočnosťou, keď je vizuálne výrazný – ako uvedený pokus. Výstup z pokusu (nádoba s kvapalinami a vloženými predmetmi) je stále v triede, žiaci sa pri ňom niekedy pristavia a živo diskutujú. Poznatky získané prostredníctvom pokusov sú dlhodobé.
To, že je kvapalina hustá (olej nalejeme pomalšie), neznamená, že má väčšiu hustotu. Olej má menšiu hustotu ako voda, preto vystúpil nad vodu.

Korok pláva na vrstve oleja, lebo má menšiu hustotu ako olej. Kocka z lega prešla vrstvou oleja aj vody (má teda väčšiu hustotu ako obe kvapaliny), ale zostala ležať na vrstve medu. To dokazuje, že má menšiu hustotu ako med. Plastelína má najväčšiu hustotu zo všetkých látok, preto klesla na dno nádoby.
Rôzne látky majú rôznu hustotu. Ak chceme mať čaj s medom rýchlo a rovnomerne sladký, premiešame ho. Inak by vrstva medu bola na dne pohára a samovoľné „premiešanie“ chutí by trvalo dlho.
Med nie je len potravina, ale i liek. Med má vynikajúce nutričné a dietetické vlastnosti ako doplnok výživy ľudí i zvierat. Má liečivé účinky. Vďaka svojím antibakteriálnym účinkom je vhodným prírodným liekom pri nachladnutí a zápaloch horných ciest dýchacích, v detskej výžive je veľmi žiadanou súčasťou.
7. Prílohy: Tabuľka (usporiadanie hustoty látok zostupne), obrázok, fotografie.

